Pasiūlymas Europos parlamento ir Tarybos reglamentas iš dalies keičiantis Reglamentą (EEB) Nr. 95/93 dėl laiko tarpsnių paskirstymo Bendrijos oro uostuose bendrųjų taisyklių /* KOM/2009/0121 galutinis - COD 2009/0042 */





[pic] | EUROPOS BENDRIJŲ KOMISIJA | Briuselis, 10.3.2009 KOM(2009) 121 galutinis 2009/0042 (COD) Pasiūlymas EUROPOS PARLAMENTO IR TARYBOS REGLAMENTAS iš dalies keičiantis Reglamentą (EEB) Nr. 95/93 dėl laiko tarpsnių paskirstymo Bendrijos oro uostuose bendrųjų taisyklių AIŠKINAMASIS MEMORANDUMAS Įvadas 1. Pasaulio ekonomikos ir finansų krizė šiuo metu oro vežėjams daro didelę įtaką. Dėl jos 2008–2009 m. žiemos laikotarpiu, kuriam sudaromas tvarkaraštis, oro eismo intensyvumas labai sumažėjo. Ekonomikos krizė taip pat paveiks ir 2009 m. vasaros laikotarpį, kuriam sudaromas tvarkaraštis. Po šešerių metų vidutinio 3 % augimo ir 2008 m. jam sustojus, 2008 m. gruodžio mėn. Eurokontrolės prognozavo, kad 2009 m. skrydžių skaičius Europoje sumažės 3 %. 2009 m. vasario 25 d. Eurokontrolė savo prognozes peržiūrėjo ir numato, kad kritimas gali siekti 1,4 %–8,1 %, o labiausiai tikėtina – 4,9 %. Eurokontrolė pažymi, kad eismo intensyvumas labai sumažėjo 2008 m. pabaigoje, kai tik per gruodžio mėnesį užfiksuotas 7 % nuosmukis. Pasak Eurokontrolės, 2008 m. lapkričio mėn. pirmą kartą per 15 m. pigių skrydžių oro linijų skrydžių skaičius sumažėjo – 2008 m. lapkritį atlikta 4 600 skrydžių, o tai 6,1 % mažiau nei 2007 m. lapkritį. Verslo aviacijos skrydžių 2008 m. gruodį užfiksuota 16 % mažiau nei 2007 m. gruodžio mėn. Daugiau kai 80 % Europos oro uostų nustatyta, kad oro eismas sumažėjo (2009 m. sausį oro transportu keleivių vežta 8–10 % mažiau, o prekių 25–30 % mažiau). Tai reiškia, kad ekonomikos krizė veikia visą Europos oro transporto sektorių. 2. Iš Europos aviakompanijų asociacijos (AEA) pateiktų duomenų galima spręsti apie sunkią susiklosčiusią padėtį. 2008 m. gruodžio mėnesį krovinių vežta 21,4 % mažiau. Numatoma, kad 2009 m. keleivių bus vežta 4 % mažiau. Aviakompanijos pažymi, kad per pastaruosius 25 metus oro eismas panašiai mažėjo tik tris kartus: 1986 m. dėl Černobilio įvykių ir karo Libijoje, 1991 m. dėl pirmojo Persijos įlankos karo ir 2001–2002 m. dėl teroristų išpuolių Jungtinėse Amerijos Valstijose. AEA prognozuoja, kad 2009 m. pajėgumai mažės: bus atlikta 6–8 % mažiau skrydžių ir pasiūlyta 9–12 % mažiau keleivių vietų (siūlomas keleivių vietų kilometrui skaičius). 3. Pagal Tarptautinę oro transporto asociaciją (IATA) gruodžio mėnesį tarptautiniais maršrutais vežtų krovinių kiekis sumažėjo 22,6 % ir Europos oro vežėjų vežtas krovinių kiekis – daugiau nei 21 %. Iš 2009 m. vasario 26 d. paskelbtų duomenų matyti, kad 2009 m. sausį, palyginti su 2008 m. sausio mėnesiu, vežta 5,6 % mažiau keleivių ir 23,2 % mažiau krovinių. IATA pažymi, kad Europos oro vežėjai, 3,6 % sumažinę pajėgumus, kompensavo dalį 5,7 % mažėjimo. 4. Komisijos nuomone, dabartinė ekonomikos krizė ir vėlesni paslaugų teikimo pokyčiai (laikinas paslaugų nutraukimas, skydžių dažnumo sumažinimas) yra išimtinės aplinkybės, kurios aviakompanijoms daro neigiamą poveikį. Todėl koordinatoriai Reglamento Nr. 95/93 dėl laiko tarpsnių paskirstymo nuostatas turėtų aiškinti taip, kad aviakompanijoms nekiltų pavojus netekti dėl ekonomikos krizės nepanaudotų laiko tarpsnių („naudok arba prarask“ principas). 5. Jei nebus priimtas sprendimas dėl teisės į šiuos laiko tarpsnius išsaugojimo, aviakompanijos gali išlaikyti tokius pat pajėgumus, nors paklausa stipriai mažėja, o dabartiniai ekonominiai sunkumai tik dar padidintų. Reglamento nuostatos dėl laiko tarpsnių 6. Reglamento atskaitos taškas, kaip tai nurodyta jo 10 straipsnio 2 dalyje, yra laiko tarpsnių paskirstymas tam tikram laikotarpiui ir naudojimasis jais („naudok arba prarask“ principas), ir ypač padėtis sezono pabaigoje, kai oro tarpsniai buvo faktiškai naudojami. Straipsnyje nustatyta, kad teisė į tuos pačius laiko tarpsnius per kitą lygiavertį laikotarpį bus suteikta tik tiems oro vežėjams, kurie koordinatoriui sugebės įrodyti, kad per laikotarpį, kuriam laiko tarpsniai buvo skirti, jais naudojosi ne trumpiau kaip 80 % laiko. 7. Be to, reglamento 8 straipsnio 2 dalyje ir 10 straipsnio 2 dalyje nustatyta, kaip apskaičiuojamas naudojimas sezono pabaigoje baigus naudotis laiko tarpsniais ir įgyjamos teisės kitam lygiaverčiam laikotarpiui. 8. 10 straipsnio 4 dalyje pateikiamas priežasčių, kuriomis oro vežėjai gali pateisinti suteiktų laiko tarpsnių nenaudojimą sezono, kuriam sudaromas tvarkaraštis, metu sąrašas. Šio sąrašo a punkte pateikiamas neišsamus aplinkybių, kurių negalima numatyti arba išvengti, ir kurių oro vežėjas negali kontroliuoti, sąrašas. 9. Reglamentas grindžiamas principu, kad už laiko tarpsnių paskirstymą ir jų naudojimo priežiūrą atsakingas koordinatorius (4 straipsnio 5 dalis ir 6 straipsnis). Koordinatorius pareigas atlieka visiškai nepriklausomai, taip pat laikydamasis nešališkumo, nediskriminavimo ir skaidrumo reikalavimų (4 straipsnio 2 ir 3 dalys). Todėl nei Komisija, nei valstybės narės negali koordinatoriams duoti nurodymų, kurie galėtų pakenkti jų nepriklausomumui. Tad galima daryti išvadą, kad taikant 10 straipsnio 2 ir 4 dalis, koordinatorius privalo dirbti laikydamasis minėtame 4 straipsnyje nustatytų principų. 10. Esant tokiai padėčiai, kyla pavojus, kad valstybės narės reglamentą aiškins skirtingai, todėl Bendrijoje gali atsirasti reglamento 10 straipsnio 4 dalies taikymo skirtumų. Taip jau buvo atsitikę per oro transporto sektoriaus krizę po teroristų išpuolių Jungtinėse Amerijos Valstijose. Todėl Bendrijos įsikišimas būtinas aiškiai ir nedviprasmiškai, kaip tai buvo padaryta 2002 ir 2003 m. įtraukus 10a ir 10b straipsnius, užtikrinti teisinį tikrumą dėl principo „naudok arba prarask“ taikymą sezonų, kuriems sudaromas tvarkaraštis ir kuriuos paveikė krizė, metu. 11. Todėl siūloma į reglamentą įtraukti naują straipsnį 10c, kuriame būtų nustatyta, kad koordinatoriai sutinka, kad dėl ekonomikos krizės 2010 m. vasaros laikotarpiu, kuriam sudaromas tvarkaraštis, oro vežėjams būtų suteikiami tokie patys laiko tarpsniai, kokie buvo suteikti jiems 2009 m. vasaros laikotarpiu, kuriam sudaromas tvarkaraštis (2009 m. kovo 29 d. – 2009 m. spalio 24 d.). 12. Kad būtų išvengta neefektyvaus oro tarpsnių pajėgumų panaudojimo krizės paveikto sezono metu, per 2009 m. sezoną nepanaudotus laiko tarpsnius koordinatoriai gali perskirstyti likusiam sezonui kaip ad hoc laiko tarpsnius ir jais gali naudotis kiti oro vežėjai, tačiau jie nebus laikomi anksčiau paskirtais laiko tarpsniais. 13. Komisija toliau tirs, kokį poveikį ekonomikos krizė turi oro transporto sektoriui. Jei padėtis blogės ir 2009–2010 m. vasaros laikotarpiu (2009 m. spalio 25 d. – 2010 m. kovo 27 d.), Komisija galės nuspręsti, ar tokią tvarką toliau taikyti ir 2010–2011 m. žiemos laikotarpiu. Planavimas 14. Planavimas – svarbus šio pasiūlymo aspektas. Pirminis laiko tarpsnių paskirstymas vyksta per IATA tvarkaraščių sudarymo konferencijas: lapkričio mėnesį kitam vasaros laikotarpiui ir birželio mėnesį kitam žiemos laikotarpiui. Todėl laiko tarpsniai 2010 m. vasarai bus paskirstyti per 2009 m. lapkritį vyksiančią tvarkaraščių sudarymo konferenciją, o laiko tarpsniai 2010–2011 m. žiemos laikotarpiui bus paskirstyti 2010 m. birželio mėnesį. Reglamento 10 straipsnio 3 dalyje nustatyta, kad oro vežėjai kitam vasaros sezonui paskirtus laiko tarpsnius gali grąžinti į laiko tarpsnių fondą iki sausio 31 d. ir kitam žiemos sezonui paskirtus laiko tarpsnius – iki rugpjūčio 31 d. Šie laiko tarpsniai neįskaitomi apskaičiuojant, kaip panaudojami vežėjams likę laiko tarpsniai. Remiantis IATA pasaulio lygio tvarkaraščių sudarymo gairėmis, nustačius teisę į laiko tarpsnius, koordinatoriai privalo kiekvienai aviakompanijai pateikti išsamią informaciją apie jai suteiktas teises į laiko tarpsnius iš karto, kai koordinatorius jas nustato ir ne vėliau kaip iki: - trečiojo balandžio mėnesio pirmadienio informuoti apie pagal veiklos kriterijų paskirtus laiko tarpsnius, pagal faktiškai per praėjusį žiemos laikotarpį panaudotus laiko tarpsnius. - trečiojo rugsėjo mėnesio pirmadienio informuoti apie pagal veiklos kriterijų paskirtus laiko tarpsnius, pagal faktiškai iki šiol per dabartinį vasaros laikotarpį naudojamus laiko tarpsnius. 15. Nors laiko tarpsnių paskirstymas 2009 m. vasaros laikotarpiui, kuriam sudaromas tvarkaraštis, baigėsi 2009 m. sausio 31 d., tačiau daliniu šio reglamento pakeitimu aviakompanijoms būtų sudarytos galimybės pakoreguoti veiklą, sumažinti esamus pajėgumus juos suderinant su principu „naudok arba prarask“. Kadangi 2009 m. vasaros sezonas prasideda kovo 29 d., siūlomas principas turėtų būti pradėtas taikyti kuo greičiau. 16. Priešingu atveju yra didelė tikimybė, kad oro vežėjai, vežantys iš oro uostų, kuriems koordinatoriai paskirstė laiko tarpsnius neatsižvelgdami į dėl ekonomikos krizės 2009 m. vasaros laikotarpiu susidariusias išimtines aplinkybes, pareikš ieškinį. 2009/0042 (COD) Pasiūlymas EUROPOS PARLAMENTO IR TARYBOS REGLAMENTAS iš dalies keičiantis Reglamentą (EEB) Nr. 95/93 dėl laiko tarpsnių paskirstymo Bendrijos oro uostuose bendrųjų taisyklių EUROPOS PARLAMENTAS IR EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 80 straipsnio 2 dalį, atsižvelgdama į Komisijos pasiūlymą[1], atsižvelgdami į Ekonomikos ir socialinių reikalų komiteto nuomonę[2], atsižvelgdami į Regionų komiteto nuomonę[3], laikydamiesi Sutarties 251 straipsnyje[4] nustatytos tvarkos, kadangi: (1) Pasaulio ekonomikos ir finansų krizė šiuo metu oro vežėjams daro didelę įtaką. Dėl jos 2008–2009 m. žiemos laikotarpiu, kuriam sudaromas tvarkaraštis, oro eismo intensyvumas labai sumažėjo. Ekonomikos krizė taip paveiks ir 2009 m. vasaros laikotarpį, kuriam sudaromas tvarkaraštis. (2) Siekiant užtikrinti, kad dėl 2009 m. laikotarpiui paskirtų, tačiau nepanaudotų laiko tarpsnių oro vežėjai neprarastų teisės į juos, būtina aiškiai ir nedviprasmiškai numatyti, kad šiam laikotarpiui, kuriems sudaromas tvarkaraštis, minėta ekonomikos krizė daro neigiamą poveikį. Komisija toliau tirs, kokį poveikį ekonomikos krizė turi oro transporto sektoriui. Jei padėtis blogės ir 2009–2010 m. vasaros laikotarpiu, Komisija nuspręs, ar tokią tvarką toliau taikyti ir 2010–2011 m. žiemos laikotarpiu. (3) Todėl 1993 m. sausio 18 d. Tarybos reglamentas (EEB) Nr. 95/93 dėl laiko tarpsnių paskirstymo Bendrijos oro uostuose bendrųjų taisyklių[5] turėtų būti atitinkamai iš dalies pakeistas. Šiuo daliniu pakeitimu Komisijai pagal EB sutarties 81 ir 82 straipsnius suteiktiems įgaliojimams nedaromas neigiamas poveikis. PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 95/93 papildomas 10c straipsniu: „10c straipsnis 10 straipsnio 4 dalyje koordinatoriai sutinka, kad 2010 m. vasaros laikotarpiu, kuriam sudaromas tvarkaraštis, oro vežėjams būtų suteikiami tokie patys laiko tarpsniai, kokie jiems buvo suteikti 2009 m. vasaros laikotarpiu, kuriam sudaromas tvarkaraštis. Komisija toliau tirs, kokį poveikį ekonomikos krizė daro oro transporto sektoriui. Jei padėtis blogės ir 2009–2010 m. vasaros laikotarpiu, Komisija, laikydamasi 13 straipsnio 2 dalyje nustatytos procedūros, nuspręs, ar tokią tvarką toliau taikyti ir 2010–2011 m. žiemos laikotarpiu. 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje . Šis reglamentas privalomas visas ir tiesiogiai taikomas visose valstybėse narėse. Priimta Briuselyje […] Europos Parlamento vardu Tarybos vardu Pirmininkas Pirmininkas [1] OL C […], […], p. […]. [2] OL C […], […], p. […]. [3] OL C […], […], p. […]. [4] OL C […], […], p. […]. [5] OL L 14, 1993 1 22, p. 1. Reglamentas su pakeitimais, padarytais Europos Parlamento ir Tarybos reglamentu (EB) Nr. 894/2002 (OL L 142, 2002 5 31, p. 3), 2003 m. liepos 22 d. Europos Parlamento ir Tarybos reglamentu (EB) Nr. 1554/2003 (OL L 221, 2003 9 4, p. 1) ir 2004 m. baland˛io 21 d. Europos Parlamento ir Tarybos reglamentu (EB) Nr. 793/2004 (OL L 138, 2004 4 30, p. 50).